**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 05.01.2018, ora 08.00 – 06.01.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 06.01.2018, ora 7.00**

**RÂURI**

**Debitele au fost, în general, staționare**, exceptând cursurile inferioare ale Someşului, Crişului Negru şi Crişului Alb, unde au fost în creştere prin propagare.

Formaţiunile de gheaţă (gheaţă la maluri) din bazinul superior al Bistriţei au fost în intensificare şi cele din bazinele superioare ale Mureşului, Moldovei, Tazlăului şi Buzǎului s-au menţinut fără modificări importante.

Debitele se situează în general la valori în jurul și peste mediile multianuale lunare, mai mici (30-90% din normalele lunare) pe râurile din bazinele hidrografice: Crasna, Barcău, Mureș mijlociu şi inferior, Moravița, Cerna, Jiu, Vedea, Argeș, bazinele superioare şi mijllocii ale Crişului Alb, Crişului Repede, Ialomiţei, cursul inferior al Oltului, cursul Siretului, Prut şi sub 30% pe râurile din bazinele hidrografice ale Bârladului și Jijiei.

**Se situează peste** **COTA DE ATENȚIE** **râul Tur la stația hidrometrică Micula** (270+5)-jud. SM.

**Debitele vor fi în general staționare.**

Sunt posibile creșteri izolate de niveluri și debite pe unele râuri mici din zonele de munte din vestul și nord-vestul ţării datorită precipitațiilor slabe cantitativ prognozate, cedării apei din stratul de zăpadă și propagării.

Formaţiunile de gheaţă (gheaţă la maluri) prezente pe unele râuri din zonele de munte din nordul și centrul țării vor fi în restrângere, diminuare şi eliminare.

**Nivelurile** pe râuri la staţiile hidrometrice **se vor situa sub** **COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 05-06.01.2018 **a fost în creştere, având valoarea de 7000 m3/s,** peste media multianuală a lunii **ianuarie (4950 m3/s).**

În aval de Porţile de Fier debitele au fost în scădere pe sectoarele Gruia – Corabia şi Hârşova – Tulcea şi în creştere pe sectorul Turnu Măgurele – Cernavodă.

**Debitul la intrarea în ţară** (secţiunea Baziaş) **va fi în creştere (7300 m3/s).**

În aval de Porţile de Fier debitele vor fi în creştere pe sectoarele Gruia – Calafat şi Zimnicea – Vadu Oii și în scădere pe sectoarele Bechet – Turnu Măgurele şi Brăila – Tulcea.

**2.** **Situaţia meteorologică în intervalul 05.01.2018, ora 08.00 –06.01.2018, ora 06.00**

**În ţară,** valorile termice s-au menținut peste cele normale la această dată în cea mai mare parte a teritoriului, astfel încât temperaturile maxime s-au încadrat între 1 grad la Adjud şi Focşani şi 11 grade la Sânnicolau Mare, Moldova Nouă şi Craiova. Cerul a fost mai mult noros, cu precădere ziua, când s-au semnalat precipitații slabe. Acestea au fost sub formă de ploaie în Banat, Crişana şi în cea mai mare parte a Maramureşului şi mai ales ploi pe arii restrânse în Transilvania. La munte, local, au predominat ninsorile. În restul teritoriului înnorările au fost temporare, iar în regiunile estice şi sud-estice pe arii restrânse ceața şi norii josi au persistat aproape tot intervalul. Vântul a suflat slab şi moderat, cu intensificări pe crestele montane, iar la peste 2000 m rafalele au atins 90 km/h şi zăpada a fost spulberată. Stratul de zăpadă s-a menținut în zona montană, în special la altitudini mari, unde măsura până la 130 cm în Munții Făgăraş. La ora 06.00 se înregistrau valori termice cuprinse între -3 grade la Apa Neagră şi Râmnicu Sărat şi 11 grade la Oravița. Dimineața şi noaptea pe spații mici s-a semnalat ceață şi în centrul țării.

**Observație:** începând de ieri, de la ora 06.00, au fost în vigoare 11 atenționări cod galben privind fenomene meteorologice periculoase imediate, emise precum urmează: 4 de SRPV Bacău, câte 3 de SRPV Sibiu şi SRPV Constanța şi una de CNPM pentru Muntenia.

**La Bucureşti,** regimul termic a fost în continuare caracterizat de valori ce s-au situat peste normele climatologice ale perioadei, astfel încât maxima a fost de 7 grade la toate stațiile meteo. Cerul a fost temporar noros, iar în primele ore ale zilei s-a semnalat ceață. Vântul a suflat slab. Temperatura aerului la ora 06 era de 1 grad la Filaret şi Băneasa şi 2 grade la Afumați.

**3. Prognoza meteorologică în intervalul 06.01.2018, ora 8.00 – 07.01.2018, ora 08.00**

**În ţară,** valorile termice, în creştere semnificativă față de intervalul anterior, vor caracteriza o vreme deosebit de caldă pentru această dată. Temperaturile maxime se vor încadra între 5 şi 15 grade, iar cele minime între -2 şi 7 grade, mai scăzute în depresiunile din estul Transilvaniei, spre -5 grade. Cerul va fi variabil spre mai mult senin, cu unele înnorări în nordul țării, unde cu totul izolat vor fi posibile ploi slabe. Vântul va sufla slab şi moderat, cu intensificări pe crestele montane. În zonele joase, local, se va semnala ceață.

**La Bucureşti** vremea va deveni deosebit de caldă pentru această perioadă, cu o maximă în jurul valorii de 13 grade şi o minimă de -1...1 grad. Cerul va fi variabil, iar vântul va sufla slab până la moderat. Noaptea vor fi condiții de ceață.

**4. Buletin nivometeorologic valabil pentru masivele Bucegi şi Făgăraş (versantul nordic) emisă pentru perioada 05.01.2018, ora 20.00 – 06.01.2018, ora 20.00**

**Starea stratului de zăpadă în data de 05.01.2018, ora 14.00:**

În ultimele 24 de ore vremea s-a încălzit uşor. Cerul a fost mai mult noros şi temporar a nins slab. Vântul a suflat slab şi moderat, cu intensificări pe creste, mai ales în Bucegi, unde rafalele au depăşit 70-80 km/h. Temporar s-a semnalat ceaţă, asociată cu depunere de chiciură pe creste. Stratul de zăpadă nu a suferit modificări importante. La ora 14, acesta măsura: 130 cm la Bâlea-Lac, 104 cm la Vârful Omu, 19 cm la Sinaia, 12 cm la Fundata şi 11 cm la Predeal.

**Evoluţia vremii pentru intervalul 05.01.2018, ora 20.00 – 06.01.2018, ora 20.00:**

Vremea se va încălzi accentuat şi va deveni în general frumoasă. Cerul va fi temporar noros în cursul acestei seri, când trecător se vor semnala precipitaţii slabe, temporar ninsori, şi va deveni variabil mâine. Vântul va sufla slab şi moderat, cu intensificări locale din sector predominant vestic, mai ales în zonele înalte, unde rafalele vor atinge sau depăşi 70 km/h, viscolind zăpada pe creste în cursul nopţii. Local se va semnala ceaţă, asociată pe creste şi cu depunere de chiciură.

**Peste 1800 m:** temperaturi minime: -6...-3 gr.C; temperaturi maxime: 1...5 gr.C;

**Sub 1800 m:** temperaturi minime: -3...0 gr.C; temperaturi maxime: 5...10 gr.C.

**Stabilitatea şi evoluţia stratului de zăpadă:**

**La altitudini de peste 1800 m: RISC ÎNSEMNAT (3)**: creşterea temperaturilor şi insolaţia vor determina umezirea stratului la suprafaţă, ceea ce poate conduce în mod spontan la curgeri superficiale care pot angrena stratul de 10-15 cm de zăpadă recentă situat în partea superioară, depusă peste structurile mai vechi de plăci de vânt. În interiorul stratului regăsim cruste de gheaţă mai vechi şi zăpadă formată preponderent din cristale fine şi faţetate, cu rezistenţă destul de scăzută. În partea inferioară a stratului, cristalele sunt faţetate şi tip cupă, alături de alte cruste vechi de gheaţă. Chiar şi în condiţii de supraîncărcări slabe, cu turişti sau schiori, structura de tip placă din partea superioară se poate rupe, putând genera astfel avalanşe de dimensiuni medii sau chiar mari pe pantele înclinate.

**La altitudini mai mici de 1800 m**: **RISC MODERAT (2):** creşterea temperaturilor şi insolaţia vor determina umezirea puternică a stratului şi tasarea lui. Mai ales în etajul altitudinal 1600-1800 m, pe văile cele mai înclinate, precum şi în zonele mai adăpostite unde există acumulări mai însemnate de zăpadă, riscul de declanşare a avalanşelor de dimensiuni mici sau medii este posibil mai ales în condiţii de supraîncărcări, dar şi în mod spontan prin declanşarea unor curgeri sau avalanşe de topire. În cazuri izolate, avalanşe pornite de la altitudini de peste 1800 m pot coborî sub 1800 m.

|  |  |  |
| --- | --- | --- |
|  | **PESTE 1800 m** | **SUB 1800 m** |
| **FĂGĂRAŞ** | **RISC ÎNSEMNAT (3)** |  **cid:FE79821035164A08A9F1F095E81E17E1@nivologie2** | **RISC MODERAT (2)** | **cid:D27E97F31FA64F8EB6B49D77A50A14D4@nivologie2** |
| **BUCEGI** | **RISC ÎNSEMNAT (3)** | **cid:9288C8D3CAAE4CE29740F5AB677F9937@nivologie2** |  **RISC MODERAT (2)** | **cid:D27E97F31FA64F8EB6B49D77A50A14D4@nivologie2** |

**Legenda:**

|  |  |  |
| --- | --- | --- |
| **Gradul de risc** | **Stabilitatea stratului de zăpadă** | **Probabilitatea de declanşare a avalanşelor** |
| **5-foarte****mare** | Instabilitatea stratului de zăpadă este generalizată. | Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni. |
| **4-mare** | Stratul de zăpadă este puţin stabilizat pe majoritatea pantelor suficient de înclinate\*. | Declanşarea avalanşelor este probabilă chiar şi printr-o slabă supraîncarcare\*\*, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe  de dimensiuni medii şi adesea chiar mari. |
| **3-însemnat** | Pe numeroase pante suficient de înclinate\*, stratul de zăpadă este mediu sau puţin stabilizat. | Declanşarea avalanşelor este posibilă chiar în condiţiile unei slabe supraîncărcări\*\*, mai ales pe pantele descrise în buletin. În anumite situaţii sunt posibile unele declanşări spontane de avalanşe medii şi câteodată chiar mari. |
| **2-moderat** | Pe anumite pante suficient de înclinate\*, stratul de zăpadă este mediu stabilizat; în rest este stabil**.** | Declanşările de avalanşe sunt posibile mai ales la supraîncărcări mari\*\* şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare. |
| **1-redus** | Stratul de zăpadă este în general stabilizat pe majoritatea pantelor. | Declanşarea avalanşelor este posibilă doar izolat pe pantele foarte înclinate şi în cazul unei supraîncărcări mari\*\*. Spontan se pot produce doar curgeri sau avalanşe de mici dimensiuni. |

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 04.12.2018 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE